Nóg 'n geldwa in Gauteng geteiken | Maroela Media
Nóg 'n geldwa in Gauteng geteiken
Skade aan die veiligheidsvoertuig. Foto: Verskaf
'n Veiligheidswag is Woensdagaand in Johannesburg geskiet in 'n beweerde poging om 'n geldwa te beroof.
Annine Siddall, woordvoerder van ER24, het gesê die voorval het omstreeks 19:00 op die N3-snelweg naby die Marlboro-afrit plaasgevind.
"Met ons aankoms op die toneel, was paramedici van 'n ander ambulansdiens besig om na die veiligheidswag om te sien. Die man het geringe wonde aan sy arm opgedoen. Drie ander wagte, tussen die ouderdom van 20 en 50, het nie beserings opgedoen nie," het Siddall gesê.
Siddall het gesê twee van die wagte het in die geldwa gery en twee van die mans was in 'n veiligheidsvoertuig toe daar op hulle losgebrand is.
Na wat verneem word, het die verdagtes van die toneel gevlug en was die roofpoging onsuksesvol.
Die polisie was op die toneel om ondersoek in te stel en was nie dadelik beskikbaar vir kommentaar nie.
Maroela Media het vroeër berig nóg 'n transitorooftog het Maandagoggend in die provinsie plaasgevind. Dié soveelste voorval in die onlangse vlaag transitorooftogte het omstreeks 10:00 by die Jabulani-winkelsentrum in Soweto plaasgevind.
Skote het ook verlede Donderdag in Boksburg geklap toe 'n groep swaar gewapende verdagtes op nog twee geldwaens aan die Oos-Rand toegeslaan het.
ER24 Johannesburg misdaad transitorooftogte
R3,5 m se perlemoen gekry
Dis die vyfde een die week!
Beveilig die personeel en geld dmv weermaglede. Bewapen hulle en bemagtig hulle om maksimum geweld te gebruik in geval van n rooftog. Hier is enorme sindikate aan die werk…wis hulle eenvoudig uit.
Hoe meer geldwaens word, hoe meer protesaksies is daar. Nou wonder mens maar, wie bemagtig wie om wat te doen, nê? ;-)